Piraattipuolueen saamat Bitcoin-lahjoitukset herättävät ihmetystä. Kyseessä on uudenlainen vaalirahoituksen keräysmuoto. Piraattipuolue on saanut useamman jopa yli 2000 euron lahjoituksen ”nettirahana”. Piraattipuolueen varapuheenjohtaja Pasi Palmulehto kertoo, että puolue on positiivisessa mielessä erittäin yllättynyt lahjoitusten määrästä, sillä Bitcoinia tarjottiin nimenomaan hyvin pienten lahjoitusten antamiseen.

Kokoomuslainen Ossi Mäntylahti epäilee Puheenvuoro-blogissaan, että Bitcoin-lahjoitukset rikkovat vaalilakia, sillä niiden antajia ei voida selvittää. Piraattipuolueen Palmulehto vahvistaa Uudelle Suomelle, että puolue ei voi tietää, onko esimerkiksi 2000 euron lahjoituksen taustalla yksi vai useampi henkilö.

Valtiontalouden tarkastusviraston (VTV) tilintarkastuspäällikkö Jaakko Eskola puolestaan kertoo Uudelle Suomelle, että jos tavanomaisen rahankeräyksen yksittäiset vaalirahasuoritukset alkavat lähestyä 1500 euron tasoa, rahan alkuperän selvittämisen tarve voi tulla kysymykseen. Puolueella on ilmoitusvelvollisuus vähintään 1500 euron vaalituista.

Eskola toteaa, ettei sinänsä ole merkitystä sillä, tuleeko vaalilahjoitus esimerkiksi lippaaseen vai tavaroiden myynnin kautta.

- Sama tilannehan koskee esimerkiksi lipaskeräyksiä. Niissäkin suurempien lahjoitusten alkuperä pitäisi periaatteessa selvittää, tosin se ei aina ole tarpeellista, Eskola sanoo. Hän myöntää, ettei suurten lipaskeräyslahjoitusten alkuperää voida aina selvittää.

Piraattipuolueen Palmulehto ottaa niin ikään esille vertauksen rahalipaskeräyksiin.

- Uudessa vaalirahoituslaissa on reikä: yksi henkilö voi laittaa lippaaseen vaikka kuinka paljon rahaa, eikä siitä jää jälkeä. Bitcoin-lahjoituksista sentään jää merkintä, ja samasta lähteestä tulevia lahjoituksia voidaan pystyä myöhemmin yhdistämään toisiinsa, Palmulehto sanoo.

Eskolan mukaan vaalirahoitusta vastaanottavan puolueen tehtävänä on kuitenkin huolehtia, että sen menettelyt kestävät myöhemmät tarkastukset. Palmulehto sanoo uskovansa, että Piraattipuolue on turvallisilla vesillä asian suhteen.

- Tätä on kysytty VTV:n tiedotustilaisuudessa koskien uutta vaalirahoituslakia, että miten toimitaan esimerkiksi lippaaseen laitettujen käteislahjoitusten kanssa. Linja oli se, että koska ei ole ketään, kelle palauttaa rahoja, puolue voi ne pitää, ja että tämä ei ole ongelma. Anonyymeillä lahjoituksilla ei voi vaikuttaa puolueen linjaan, Palmulehto perustelee.